Սիրիայի կենդանաբանական այգու կենդանիները տեղափոխվել են Հորդանան
Սիրիայի կենդանաբանական այգուց 12 կենդանիներ տեղափոխվել են Հորդանան: Առյուծը, որը փրկված կենդանիների շարքում էր, վերջերս ծննդաբերել է նոր բնակավայրում:
Դանա անունով առյուծին Հալեպից Հորդանան են տեղափոխել Թուրքիայի տարածքով 12 այլ կենդանիների հետ միասին: Կենդանիներին նախկինում պահում էին Սիրիայի Ահալիմ ալ Սահարի կենդանաբանական այգում, որը գտնվում է ռազմական գործողությունների գոտում: Դեռևս Թուրքիայում անցկացված կենդանիների հետազոտության ժամանակ բացահայտվել էր, որ Դանա առյուծը հղի է և շուտով պետք է երկու ձագ ունենա: Առյուծը ծննդաբերել է Հորդանանի մայրաքաղաքի հյուսիսում գտնվող Ջերաշ քաղաքի Ալմավայի կենդանաբանական այգում ժամեր անց այստեղ տեղափոխվելուց հետո: «Դանային և մնացածներին բերել են ուրբաթ օրը: Նրան տեղավորել ենք իր նոր բնակության վայրում: Երեկոյան մեր աշխատակիցները կերակրել են նրան և հետազոտել՝ վստահ լինելու համար, որ այն առողջ է: Հաջորդ օրը մենք բացահայտեցինք, որ Դանան ձագ է ունեցել»,- ասում է Ալմավայի անասնաբույժ դոկտոր Ռաղադ Զայթուն: Ալմավիի ավագ աշխատակից Մահդի Քուաթրամիզը ևս հաստատեց, որ իրենք կշարունակեն հոգ տանել նորածին ձագի համար: «Այս պահին նրանք իրենց լավ են զգում: Ամեն օր նրանց ստուգում են մեր աշխատակիցները: Այս պահին ամեն ինչ լավ է: Մայրն ընդունել է իր ձագին, հոգատարությամբ խնամում է նրան և կերակրում: Ակնհայտ է, որ ամեն ինչ լավ է լինելու»,- ասում է կենդանաբանական այգու ավագ աշխատակից Մահդի Քուաթրամիզը: Կենդանիներին փրկելու նախաձեռնությունը պատկանում է կենդանիների պաշտպանության միջազգային «Four Paws» կազմակերպությանն ու Թուրքիայի բնապահպանության նախարարությանը: